Fost il-ħafna tiżjin li nsibu armat fi djarna jew fit-toroq tagħna fi żmien il-milied naraw il-qniepen. Il-qanpiena hija strument, biex insejħulha hekk, li għandha bosta ħidmiet: min dik li nsibu mwaħħla mal-ħoġor tal-bieb tad-dar, li tindaqq bħala sinjal li jkun hemm xiħadd barra l-bieb sal-qniepen tal-ġol-kampnar li jħabbru mhux biss il-ħin imma jwasslu wkoll bosta messaġġi oħra. U l-milied huwa festa fejn dawn il-qniepen narawhom aktar minn żmien ieħor matul is-sena. Waħda mill-aktar għanjiet tal-milied famużi madwar id-dinja hija bla dubju ta' xejn dik li ġġib l-isem ta' "Jingle Bells". Din l-għanja Amerikana inkitbet minn James Lord Pierpont. Ma nafux fejn u meta nkitbet imma kienet ippubblikata fl-1857 bl-isem " ". Pierpont kiteb din l-għanja propjament għal Jum ir-Radd ta' Ħajr, , li jkun iċċelebrat ta' kull sena fl-Istati Uniti fir-raba' Ħamis ta' Novembru. Billi minn dan il-Ħamis sal-bidu tal-Avvent ftit ikun hemm żmien, l-għanja ġiet assoċċjata wkoll għall-milied, imma jekk wieħed jifli sewwa l-kliem tagħha jinduna li ma hemm l-ebda riferenza għal jum il-milied. Jingħad li l-ħsieb tal-għanja ġie f' moħħ l-awtur meta kien jisma' l-qniepen ċkejknin li kienu jintrabtu mal-kappestri taż-żwiemel. Dak iż-żmien ma kienux jeżistu karozzi fit-toroq u għalhekk l-uniku periklu li kien hemm kienu ż-żwiemel, għalhekk biex jevitaw il-periklu kienu jdendlu dawn il-qniepen bħala sinjal li jkun qed joqrob xi wieħed minnhom. Hawn naraw sitwazzjoni fejn il-qniepen jintużaw biex iwasslu messaġġ: Attenti, qed joqrob ziemel! Il-qanpiena taz-Zar L-akbar qanpiena fid-dinja li għadna nistgħu naraw, sfortunatament ma nistgħux nisimgħu l-ħoss tagħha. Din hija l-qanpiena magħrufa bħala taż-Żar tar-Russja. Din il-qanpiena tinsab f' Moska, qrib il-Kremlin. Il-qies tagħha huwa ta' aktar minn 6 metri għoli u aktar minn 6 metri wisgħa. Din il-qanpiena nqasmet fil-funderija stess u għalhekk qatt ma ndaqqet. Illum tinsab fuq pedestall tal-ġebel u mill-qasma li fiha, bniedem jista' jidħol jittawwal gewwa fiha. Din tiżen 196,567 kilogramm u kienet saret fis-sena 1735. Jingħad li l-akbar qanpiena fid-dinja li tindaqq hija dik li nsibu fit-tempju Buddist ta' Foquan ġewwa Pingdingshan Henan, fiċ-Ċina. Din hija qanpiena relattivament moderna, saret fis-sena 2000 u tiżen 115,800 kilo. Hija tinsab qrib waħda mill-aktar statwi kbar ta' Budda. Din hija għolja aktar minn 8 metri u fiha aktar minn 5 metri wisgħa. Din tissejjaħ il-qanpiena tar-risq it-tajjeb. F' pajjiżna Ħafna jafu li l-akbar qanpiena fil-knejjes ta' Malta tinsab fil-bażilika ta' Santa Liena ta' Birkirkara. Din saret mid-ditta Baricozzi u żżanżnet fl-1932. Il-qies ta' din il-qanpiena hija ta' aktar minn 3 metri għoli u għandha diametru ta' kważi 2.5 metri. Din tiżen madwar 8 tunellati. Itqal minn din il-qanpiena, imbagħad insibu dik li tfakkar il-vittmi tal-gwerra. Din il-qanpiena ma tinstabx fi knisja imma tinstab taħt il-barrakka ta' isfel, fil-Belt Valletta, tħares fuq il-port il-Kbir. Din il-qanpiena kienet inawgurata mir-Reġina Eliżabetta fl-1992. Din inħademt mid-ditta Taylor, fiha għoli ta' aktar minn 2 metri u diametru ta' 264 ċentimeru. Tiżen madwar 12-il tunnellata, u skont il-ġurnal , tat-13 ta' Ġunju, 2012, din hija: Ispirazzjoni Kont miexi max-xatt tal-Birgu x' ħin daqqet it-tmienja. Kont sewwasew quddiem l-arloġġ li hemm inti u dieħel lejn il-forti Sant' Anġlu. Dan daqq tmien tokki biex juri l-ħin. Wieġbet il-Bażilika tal-Isla u komplew il-knejjes l-oħra tal-Kottonera. X' melodija, xi ħlew ta' daqq. L-iskop li dawn il-qniepen idoqqu fit-tmienja ta' filgħodu huwa biex min jisma' jiftakar li Alla tah il-grazzja jerġa jqum u jibda jum ġdid u għalhekk jagħmel sewwa jekk iroddlu ħajr. U fit-tmienja ta' filgħodu għandna d-drawwa ngħidu l-Angelus. Niftakru fil-bidu ta' dak li qegħdin niċċelebraw f' dawn il-jiem, niftakru fit-tnissil ta' Ġesù li jitwieled fil-milied. Dawn il-qniepen lili spirawni biex nikteb dan l-artiklu. Hemm min sema' qniepen u kien ispirat jagħmel xi ħaġa oħra. Albert Albert Ketèlbey fl-1921 kien jinstab fil-ġżira ta' Għawdex. Jingħad li darba f' nofsinhar kien fix-xagħri u beda jisma' għadd ta' qniepen minn diversi kampnari ta' knejjes differenti iħabbru li sar ħin l-ikel. Dan il-kompożitur Ingliż kien ispirat li jikteb biċċa mużika u hekk għamel. Din il-mużika hija l-famuża " ". Min jaf kemm oħrajn kienu spirati jagħmlu xi ħaġa wara li semgħu d-daqq tal-qniepen! Tiskanta ħoss ta' qanpiena kemm iġorr stejjer, simboli u tradizzjonijiet warajh. Issa huwa żmien il-qniepen, narawhom aktar spissi, nisimgħuhom aktar; ejjew nagħrfu sewwa xi jfissru dawn il-qniepen, il-qniepen tal-milied, ejjew inħalluhom idoqqu sabiex tabilħaqq iwasslu dak li jridu jwasslu, ejjew ngħidulhom: doqqu qniepen doqqu! Dan l-artiklu deher f' In-Nazzjon, 20 ta' Diċembru 2014
Doqqu qniepen doqqu